b'\n_START_ARTICLE_\nSulo Hintikka\n_START_PARAGRAPH_\nSulo Viljo Hintikka (31. hein\xc3\xa4kuuta 1884 Joroinen \xe2\x80\x93 2. maaliskuuta 1925 Helsinki) oli kemisti, professori ja Suomen ensimm\xc3\xa4inen tekniikan tohtori.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nHintikan vanhemmat olivat kansakoulunopettaja Elias Aukusti Hintikka ja Sofia Liimatainen. H\xc3\xa4n valmistui Polyteknillisest\xc3\xa4 opistosta insin\xc3\xb6\xc3\xb6riksi 1907 ja toimi professori Gustaf Kompan assistenttina. H\xc3\xa4nen v\xc3\xa4it\xc3\xb6skirjansa Kamfenilonitutkimuksia oli ensimm\xc3\xa4inen tekniikan alalta Suomessa koskaan laadittu. Se tarkastettiin Teknillisen korkeakoulun juhlasalissa 24. toukokuuta 1911. Korkeakoulun opettajakollegin valitsemina tarkastajina toimivat Komppa sek\xc3\xa4 kemian lehtori, tohtori Guss Mattsson. Opettajakollegin hyv\xc3\xa4ksytty\xc3\xa4 ty\xc3\xb6n Hintikasta tuli tekniikan tohtori seuraavana vuonna. H\xc3\xa4n oli aktiivinen tutkija, jonka ty\xc3\xb6t tunnettiin ulkomaillakin. Hintikka tutki muun muassa t\xc3\xa4rp\xc3\xa4tin k\xc3\xa4ytt\xc3\xb6\xc3\xa4 bensiinimoottorin voimanl\xc3\xa4hteen\xc3\xa4. T\xc3\xa4rkeimm\xc3\xa4t h\xc3\xa4nen suomeksi julkaisemistaan teoksista olivat Synteettinen alkoholi ja puualkoholi (1919), El\xc3\xa4in- ja kasvikunnan tuotteet kaupassa ja teollisuudessa (1920), Yleistajuinen kemia (1921) sek\xc3\xa4 Selluloosakemia (1921). H\xc3\xa4n laati lis\xc3\xa4ksi oppikirjoja ammattikouluja varten._NEWLINE_Hintikasta tuli Teknillisen korkeakoulun kemian lehtori vuonna 1915 ja 1923 h\xc3\xa4net nimitettiin korkeakoulun orgaanisen kemian ja erityisesti puun kemiallisen teknologian professoriksi. Aloitteen professuuria varten teki Puunjalostusteollisuuden keskusliitto. Hintikka oli my\xc3\xb6s Suomen Teollisuuslehden toimittaja ja Kotimaisen Ty\xc3\xb6n Liiton toimituksen apuj\xc3\xa4senen sek\xc3\xa4 Suomalaisten Kemistien Seuran perustajaj\xc3\xa4sen. Vuodesta 1920 alkaen h\xc3\xa4n toimi Teknillisen Aikakauslehden p\xc3\xa4\xc3\xa4toimittajana._NEWLINE_Hintikan puoliso vuodesta 1910 oli Signe Mesterton (k. 1925).'